***ÅRSBERETNING NORSK 2.4MR KLUBB 2020***

*Styret* 2019/2020 har bestått av :

Leder - Trond Sverre Førde

Kasserer - Reidar Sårheim

Sekretær - Andre Liverud

Styremedlem - Bjørn Roar Pettersen

Styremedlem - Ola Herje

Varamedlem - Bjørnar Erikstad

*Teknisk utvalg*

Leder - Harald Rolfsnes

Medlem - Trond Atle Huth

*Revisor* - Terje Hunnestad

*Valgkomite* Frank Huth

Eilert Kamfjord

Lars Ove Seljebø

Styret har i perioden hatt 3 styremøter over messenger, samt skriftlig kommunikasjon over samme plattform og emails. Gjennom vinteren ble det hovedsakelig jobbet med en mer omfattende terminliste med 5 NCer for å kunne gi flere seilere sjansen til å være med på flere regattaer og/eller fortsatt ha mulighet til å gjøre det bra i Norgescupen uten å måtte forplikte seg til å delta på alle regattaene. Det ble også jobbet med å forenkle utregningen av Norgescupen slik at man kan dele ut vandrepremien etter siste, fullførte NC samme år. Dessverre skulle det jo vise seg at sesongen 2020 har blitt svært amputert pga COVID-19, og NC3 på Gjøvik ble den første, avviklede NCen.

Klubben hadde i 2019 27 betalende medlemmer. Det er en nedgang fra 2018 på 8 medlemmer. Pr 21/7 – 2020 har klubben20 betalende medlemmer. Vi regner med dette øker en del før NM, men nedgangen bør være litt til bekymring og noe klubben må jobbe med i neste styreperiode. Økonomien i klubben er fortsatt sterk, og innestående i bank pr 21/7-20 er ca 51.000,- pluss NOR105 verdsatt til 15.000,- i balansen.

Klassen har hatt stor vekst på Gjøvik etter fjorårets NC på Mjøsa, og pr i dag er det 3 privateide båter og 2 innleide på Gjøvik. Etter nok en suksessfylt NC på Mjøsa, regner vi med å se fortsatt vekst her. Det skal også i den sammenheng nevnes at Ola Herje har gjort en kjempejobb med 3 samlinger/treninger på Gjøvik. Grimstad har fortsatt sine 2 aktive båter, men har i tillegg pr i dag også NOR87 og klubbåten NOR105 tilgjengelig for interesserte seilere. Dette også med tanke på at neste års NM legges til Grimstad i regi av Grimstad seilforening . Østlandet opplever en status quo situasjon, der aktiviteten dessverre i stor grad er svært lav med unntak av enkelte treninger i Tønsberg. I Ålesund er det en liten tilbakegang i antall seilere, men fortsatt landets største flåte av båter. I vår fikk man en tilvekst på 3 båter av den nye Super3, men disse er pr i dag ennå ikke regattaklare. Tidligere president i ICA og mangeårs aktiv i klasseklubben, Pål Kragset, fylte 80 år i år og fikk overrekt blomster fra klasseklubben. Stord skal avholde årets siste NC og har fått en vekst av båter selv om det er lite seilaktivitet foreløpig. Sigurd Utbjoe er tilbake i klassen etter å ha kjøpt NOR123 fra østlandet. I Stavanger er status seilere/båter omtrent den samme som i fjor. Nyeste båt på stammen er Frank Huths nye båt (Charger 2020). Stavangerseileren Halvor Aaslestad døde brått rett før nyttår, og klubben kondolerte med krans i begravelsen. Halvor var et friskt pust som nylig kom inn i klassen, og de som seilte NM på Hafrsfjord i fjor husker godt hans smittende humør og latter. Halvor vil bli dypt savnet.

NM 2019 ble arrangert av Stavanger seilforening og ble vunnet av Harald Rolfsnes (Røyken) foran Frank Huth (Seilforeningen 1928) og Trond Sverre Førde (Bærum). Norgescupen 2019 ble vunnet av Harald Rolfsnes (Røyken). VM 2019 ble arrangert av Yacht Club Italiano i Genova med 6 norske deltagere. Harald Rolfsnes (Røyken) ble beste nordmann på en fantastisk 5 plass og ble ikke uventet beste Grand Master. Bjørn Roar Pettersen (Stavanger) ble nest beste nordmann på 26 plass. I alt deltok det 87 båter under svært krevende forhold der mange forhåndsfavoritter måtte se seg selv langt ned på listen. Para VM ble arrangert i Cadiz, Spania med 22 deltakere der Bjørnar Erikstad (Tønsberg) var eneste norske deltager med en glimrende 3 plass.